52. schôdza NR SR - 1.deň - B. popoludní
Dátum: 2026-05-26
Poslanec: Vančo, Branislav 
Druh vystúpenia: Vystúpenie v rozprave

Ďakujem za slovo. Pán predsedajúci, vážené kolegyne, vážení kolegovia. Vidíme, ako prebieha táto rozprava a naozaj to nie je pekné a, bohužiaľ, musím povedať, že je to zodpovednosť nielen toho nového rokovacieho poriadku, ale aj pána Gašpara, ktorý absolútne nerozumie tomu, aká je jeho úloha v tejto sále, keď predsedá Národnej rade Slovenskej republiky. Je absolútne nemysliteľné, aby pán poslanec Gašpar ako predsedajúci neustále vstupoval do rozpravy. Poučoval, dával vlastne faktické poznámky. Namiesto toho, aby viedol rozpravu, tak sa snaží moderovať pomaly každú vetu každého jedného poslanca, keď sa mu nepáči, čo hovorí. Naozaj nemysliteľné. Takto to nemôže fungovať. Pokiaľ predsedajúci nemá osvojený rokovací poriadok, alebo ja neviem, z akého dôvodu si vysvetľuje, že môže hocikedy vstupovať do hocijakého vystúpenia, keď jemu sa zdá, že to nie je v poriadku, pre to nebude fungovať. Naozaj pán poslanec Gašpar by sa mal ukľudniť a nahlas aj si premyslieť, kam to chce dospieť ako predsedajúci. Ja chápem, že je nervózny z mnohých vecí. Aj nervózny aj z tej kritiky, aj všetkého. Ale, ak to nezvláda, tak nech nevedie túto schôdzu. Ja som mal procedurálny návrh. Ani mi nedovolil, aby som ho predniesol, a vypol mi mikrofón. Nehovoriac o tom, že keď rozpráva on, tak samozrejme uplatňuje úplne iné pravidlá. Vtedy môže povedať čokoľvek. Môže nás tu urážať, ako to predviedol v minulosti. Aj teraz, keď už platil nový rokovací poriadok, tak pán predseda úcty, prosím vás. Ďakujem. Pán poslanec Gašpar ako člen ústavnoprávneho výboru, rozprávali sme sa. Téma bol zákon, ktorým táto koalícia chce zrušiť voľbu poštou zo zahraničia. A namiesto tejto témy hrubo osočoval nás, poslancov a poslankyne Progresívneho Slovenska, ale naozaj hrubo. A vtedy sa mu nepáčilo, keď my sme ho upozorňovali, že prekračuje medze nielen slušnosti, ale aj zákona. To sa mu nepáčilo. Ale keď tu niekto náhodou trochu odbočí od témy, tak okamžite zasahuje, okamžite skáče do reči, dáva faktické poznámky, napriek tomu, že je prihlásený ako predsedajúci. To je naozaj chaos, ktorý tu on vytvára aj teraz. Mal vystúpenie v rozprave. Namiesto toho, aby si vypočul faktické poznámky, tak odišiel. Čo to má znamenať? Čo to má znamenať? On môže rozprávať, kedy chce, ako chce, kedy sa mu zachce, podľa nejakých pravidiel, a potom, keď vystupuje niekto iný, samozrejme z opozície, tak vtedy má problém stále. Teda bolo tu vystúpenie v rozprave zhruba desiatich poslancov a poslankýň alebo ôsmich. A on prerušil každé jedno vystúpenie. Každé jedno vystúpenie, lebo uplatňuje úplne iné pravidlá na seba a úplne iné pravidlá na poslancov a poslankyne opozície. A dnes sa tu bavíme o rokovacom poriadku. Samozrejme, tá téma je široká. A je právo každého poslanca a poslankyne povedať k tejto téme aj zoširoka. Aj príklady, aj situácie, ktoré sa tu dejú. On vykáže poslanca Národnej rady zo sály. V podstate bezdôvodne, neodôvodní to a potom sa čuduje, že v tej rozprave sa o tom bavíme. Veď o čom inom by sme mali rozprávať, keď je predmetom tohto rokovania rokovací poriadok? Nehovoriac o tom, že je zjavné, že tento rokovací poriadok nebol robený s dobrým úmyslom. Bol robený preto, aby presne toto pán poslanec Gašpar mohol robiť. Lenže to nie je cieľom rokovacieho poriadku, aby dal právo jednému poslancovi, ktorý je z dôvodnosti podpredseda Národnej rady a predsedá týmto schôdzam, dal právo na to, aby rušil všetky vystúpenia opozičných poslancov a poslankýň. Na to naozaj nemá žiadny predsedajúci právo. Tento rokovací poriadok my môžeme upravovať donekonečna. Už tu dokonca aj pán poslanec Saloň navrhol, že by sme to mali upraviť, pretože to tu neprebieha tak, ako si oni predstavovali, že budeme tu ticho sedieť. Všetci hlavne, aby sme boli oblečení poriadne, tak ako si oni predstavujú. A nebudeme vlastne nič rozprávať, lebo príde pán Gašpar a bude nás všetkých prerušovať, bude nás šikanovať, aby sme prestali. No ale my neprestaneme. Ak ste toto chceli docieliť týmto rokovacím poriadkom novým, tak, bohužiaľ, to sa jednoducho nestane, aby ste nás umlčali. Nás jednoducho neumlčíte, akékoľvek pravidlá rokovania si schválite. Ďakujem za pozornosť. Štyri faktické na vaše.